RT คว้างาน “กฟผ.” กว่า 260 ลบ. ลุ้นเซ็น “Pipe Jacking” หนุนแบ็กล็อกเข้าเป้า 8.5 พันลบ.
RT คว้างานก่อสร้างบ่อเก็บน้ำดิบ “โรงไฟฟ้าบางปะกง” ของการไฟฟ้าฝ่ายผลิตแห่งประเทศไทย มูลค่า 261.92 ลบ. เริ่มก่อสร้าง ก.ค. 65 พร้อมรอเรียกลงนามสัญญางานประเภทวางท่อร้อยสายไฟฟ้าใต้ดินมูลค่า 520 ล้านบาท ดันแบ็กล็อกปี 65 โตตามเป้า 8.5 พันล้านบาท
RT คว้างานก่อสร้างบ่อเก็บน้ำดิบ “โรงไฟฟ้าบางปะกง” ของการไฟฟ้าฝ่ายผลิตแห่งประเทศไทย มูลค่า 261.92 ลบ. เริ่มก่อสร้าง ก.ค. 65 พร้อมรอเรียกลงนามสัญญางานประเภทวางท่อร้อยสายไฟฟ้าใต้ดินมูลค่า 520 ล้านบาท ดันแบ็กล็อกปี 65 โตตามเป้า 8.5 พันล้านบาท
22 มิ.ย. 2565

นายชวลิต ถนอมถิ่น ประธานเจ้าหน้าที่บริหาร บริษัท ไร้ท์ทันเน็ลลิ่ง จำกัด (มหาชน) หรือ RT ผู้เชี่ยวชาญพิเศษด้านวิศวกรรมโยธาและธรณีเทคนิค เปิดเผยว่า บริษัทเข้ารับงานโครงการก่อสร้างบ่อเก็บน้ำดิบ โรงไฟฟ้าบางปะกง จ.ฉะเชิงเทรา ของ การไฟฟ้าฝ่ายผลิตแห่งประเทศไทย มูลค่า 261,922,731.08 บาท ซึ่งงานดังกล่าวดำเนินการในนามกิจการร่วมค้า พีวี-อาร์ที-บีซีแอล โดยปัจจุบันได้ลงนามสัญญาเรียบร้อยแล้ว อยู่ระหว่างรอหนังสือแจ้งให้เริ่มงานจาก กฟผ. พร้อมเข้าดำเนินการก่อสร้างช่วงเดือน ก.ค. 2565
นอกจากนี้ บริษัทยังมีงานประเภทวางท่อร้อยสายไฟฟ้าใต้ดิน (Pipe Jacking) รอเรียกลงนามในสัญญามูลค่า 520 ล้านบาท ซึ่งจะส่งผลให้บริษัทมีมูลค่างานก่อสร้างในมือ (Backlog) ตามเป้าหมายปี 2565 ที่วางไว้จำนวน 8,500 ล้านบาท
“บริษัทมีความมุ่งมั่นที่จะเข้าประมูลงานภาครัฐและเอกชนอย่างต่อเนื่อง อีกทั้งบริษัทมุ่งเน้นการจัดการโครงการควบคู่กับการบริหารต้นทุนก่อสร้าง พร้อมติดตามสถานการณ์ด้านแรงงานและราคาวัสดุอย่างใกล้ชิด เพื่อเสริมศักยภาพการดำเนินงานโครงการก่อสร้างให้ก้าวหน้าและสามารถส่งมอบงานได้ในกรอบระยะเวลาที่กำหนดตามมาตรฐานของบริษัท” นายชวลิต กล่าว